Gleichen
Gleichen er en tysk greveslægt fra Thüringen.
Slægten kom ved grev Lamberts (død 1238) ægteskab med Valdemar 1. den Stores datterdatter Sophie i familie med det danske kongehus. Parrets søn, grev Ernst (død 1277), optrådte fra 1230 flere gange på højeste politiske niveau, hvor han var en støtte for den til enhver tid siddende konge; således synes han ubesværet at have skiftet sin loyalitet fra Abels parti til Christoffer 1.s. I slutningen af 1300-tallet trak slægten sig ud af Danmark.